b'\n_START_ARTICLE_\nBryllupet mellom prins William av Wales og Kate Middleton\n_START_PARAGRAPH_\nBryllupet mellom prins William av Wales og Kate Middleton fant sted kl 11.00 (UTC+1) 29. april 2011 i Westminster Abbey i London. William, som er nummer to i arvef\xc3\xb8lgen til den britiske tronen og til samvelderikene, m\xc3\xb8tte Catherine for f\xc3\xb8rste gang i 2001, da han og Catherine studerte ved University of St Andrews. Forlovelsen ble inng\xc3\xa5tt 20. oktober 2010 og kunngjort 16. november samme \xc3\xa5r. Etter bryllupet skal paret fortsette \xc3\xa5 bo p\xc3\xa5 Anglesey i Wales. I forbindelse med bryllupet fikk paret titlene hertug og hertuginne av Cambridge.\n_START_SECTION_\nBrudekjolen\n_START_PARAGRAPH_\nDet var mye rykter rundt brudens kjole i forkant av bryllupet, og som det ble spekulert i, er det designer Sarah Burton, kreativ leder i Alexander McQueen, som har laget kjolen. Kjolen er if\xc3\xb8rt et hvitt sl\xc3\xb8r, innsvinget midje, langt slep, en svak utringning og en brudekreasjon som ligner p\xc3\xa5 den Grace Kelly brukte da hun giftet seg med Rainier III av Monaco i 1956. Tiaraen bruden hadde p\xc3\xa5 seg, var l\xc3\xa5nt fra dronning Elizabeth II. Den er laget i 1936, men er ikke den samme som dronning Elizabeth II bar da hun giftet seg i 1947. Bakgrunnen til tiaraen Catherine bar, var p\xc3\xa5 bryllupsdagen ikke kjent.\n_START_SECTION_\nDeltakere\n_START_PARAGRAPH_\nBruden var Catherine, hertuginne av Cambridge, f\xc3\xb8r bryllupet kjent som Kate Middleton, og brudgommen prins William, hertug av Cambridge, f\xc3\xb8r bryllupet kjent som prins William av Wales. Hertugtitlene fikk paret i anledning ekteskapsinng\xc3\xa5elsen. Brudens forlover var hennes yngre s\xc3\xb8ster, Philippa \xc2\xabPippa\xc2\xbb Middleton. Brudgommens forlover var hans yngre bror, prins Harry. Det var hele tre prester som holdt vielsen: Domprosten i Westminster, biskopen av London og erkebiskopen av Canterbury. Sistnevnte stod for selve vielsen.\n_START_SECTION_\nGjestelisten\n_START_PARAGRAPH_\nRundt 1900 gjester var invitert til bryllupet. Blant dem var den britiske kongefamilien og Kate Middletons familie, og sammen ved venner av bruden og brudgommen skal de ha utgjort over halvparten av gjestelisten. Videre var en rekke kongelige fra andre land, statsoverhoder, sentrale politikere, milit\xc3\xa6re tjenestemenn, representanter for Williams veldedige organisasjoner og noen utvalgte kjendiser invitert. Ogs\xc3\xa5 postmannen, pubeieren, slakteren og flere andre fra Buckleberry, Catherines hjemby, skal ha v\xc3\xa6rt invitert.\n_START_SECTION_\nNorsk representasjon\n_START_PARAGRAPH_\nKong Harald og dronning Sonja representerte Norge i bryllupet. De ankom London 28. april, dagen f\xc3\xb8r bryllupet, og bodde i den norske ambassad\xc3\xb8rresidensen i Palace Green i Kensington.\n_START_SECTION_\nKjendiser\n_START_PARAGRAPH_\nBlant kjendisene, som var gjester i kirken, var blant andre David og Victoria Beckham, Guy Ritchie, Elton John og komikeren Rowan Atkinson, kjent for rollene som Sorte orm og Mr. Bean.\n_START_SECTION_\nBrudeparets rute\n_START_PARAGRAPH_\nBrudeparets rute gikk mellom Buckingham Palace og Westminster Abbey. P\xc3\xa5 ruten passerte de blant annet The Mall, Clarence House, St. James Park, Horse Guards Parade, Downing Street, Kenotaf, Whitehall, Parlamentet, Big Ben, s\xc3\xb8rsiden av Parliament Square og Broad Sanctuary.\n_START_SECTION_\nKringkasting\n_START_PARAGRAPH_\nBryllupet ble kringkastet til hele verden gjennom TV, internett og radio. Det var estimert at dekningen ville bli sett av to milliarder mennesker verden over. I Norge sendte NRK og TV 2 direkte gjennom store deler av dagen og kvelden. NRK sendte p\xc3\xa5 NRK1 og NRK1 HD, mens TV 2 sendte p\xc3\xa5 hovedkanalen TV 2, i tillegg til TV 2 HD og TV 2 Nyhetskanalen. I Storbritannia dekket ITV, BBC og Sky News seremonien og de tilknyttede hendelsene direkte. I USA, som ligger fem til \xc3\xa5tte timer bak vesteuropeisk sommertid, begynte NBC dekningen kl 04.00 (UTC-4) og samarbeidet med ITV. ABC samarbeidet med BBC, CBS og CNN hadde egne direktesendinger og Fox samarbeidet med Sky News. Bryllupet ble ogs\xc3\xa5 sendt direkte p\xc3\xa5 YouTube via The Royal Channel.\n_START_SECTION_\nMotdemonstrasjoner\n_START_PARAGRAPH_\nDet var ventet demonstrasjoner fra blant annet anarkister i anledning bryllupet. Mange fryktet voldelige demonstrasjoner og Charlie Veitch, en av Storbritannias mest kjente anarkister, uttalte at han og flere andre skulle gj\xc3\xb8re alt de kunne for \xc3\xa5 forstyrre bryllupet. Minst 43 personer ble arrestert i l\xc3\xb8pet av formiddagen og det spekuleres i at flere av disse ble arrestert nettopp fordi de pr\xc3\xb8vde \xc3\xa5 forstyrre bryllupet.'